La nadadora paralímpica Alessia Berra comparteix la seua experiència amb una xarrada al Centre d’Idiomes UV

## La nadadora paralímpica Alessia Berra comparteix la seua experiència amb una xarrada al Centre d’Idiomes UV

Alessia Berra mostra la plata que va guanyar a Tòquio 2020. FOTOS: Centre d'Idiomes UV.

El Centre d’Idiomes de la Universitat de València va organitzar el passat 26 de març una conferència a càrrec de la nadadora paralímpica Alessia Berra, la qual va compartir la seua experiència inspiradora, tot un exemple de superació, amb un públic que va poder palpar amb les seues pròpies mans la plata olímpica de Tòquio 2020.

**Alessia Berra** (Milà, Itàlia, 1994), graduada *cum laude* en Ciències de l’Esport per la Universitat de Milà, en l’especialitat d’Activitats Adaptades a Persones amb Discapacitat, es troba ara treballant a València com a nadadora professional, un esport que compagina amb els estudis d’anglés al Centre d’Idiomes UV.

Acaba de publicar la seua autobiografia, ‘La criniera della leonessa’, un relat on es desemmascara i s’enfronta als reptes que li ha posat davant la vida. “Porte en la piscina des dels pocs mesos, quan ma mare volia que aprenguera a nadar i, als huit anys, ja vaig començar a competir”, va recordar.

Tan sols un any després li diagnostiquen síndrome de Stargardt, una retinopatia degenerativa que la porta a tindre baixa visió. La seua reacció és d’enuig i por, així que es refugia darrere d’una “màscara de lleona” per a seguir avant, si bé s’adona que eixa no és la solució.

Planta cara al món i ho fa a través de la docència i la natació. La primera, li proporciona satisfacció perquè li permet dur a terme el seu projecte d’inclusió a les escoles amb la finalitat de promoure la cultura del respecte i de la diversitat a través de l’esport; la segona, li exigeix sacrifici però a canvi li ha recompensat amb més de 15 medalles internacionals, entre elles, la plata a Tòquio 2020.

Alessia s’inicia en l’esport de competició amb la Federació Italiana de Natació i en 2015 comença a preparar-se per als Jocs de Rio amb la Nacional Paralímpica. La seua determinació li serveix per a no decaure i lluitar dia a dia, des de la pràctica professional esportiva fins a la inclusió real en l’educació i l’empresa.

“Competisc a nivell internacional tots els anys: mundials, europeus…, i els Jocs cada quatre anys en l’especialitat de papallona. Vaig passar un episodi crític abans de Tòquio 2020, però el vaig superar i em vaig emportar una gran sorpresa amb la plata. Ara, estic treballant per a classificar-me en el Mundial que es disputarà a Singapur en setembre”, explicà.

A València se sent a gust i la seua obstinació per fer d’aquesta una societat millor la du a dedicar part del seu temps a traslladar als joves la importància del treball per a aconseguir les seues metes. “Quan oferisc aquestes xarrades sempre em queda el dubte de si he comptat tot el que volia, així que vaig decidir escriure la meua autobiografia, perquè els alumnes puguen inspirar-se i saber que no són necessaris els requisits, sinó que amb motivació i voluntat podem arribar a tot el que ens proposem”, afirmà.

La conferència va ser organitzada pel Centre d’Idiomes de la Universitat de València amb especial interés per als estudiants de llengua italiana. D’entrada lliure, se celebrà dimecres 26 de març, a la Sala d’Actes.

Imatges: 

Arxivat en:
Fundació General UV
, Centre d'idiomes
, Esport adaptat
, Diversitat funcional

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar